stanford-oval/wikipedia huggingface dataset:
האדונית והרוכל
השפעה ואזכורים

המחזה "פן אישן המוות" מאת עדה אמיכל ייבין נכתב בהשראת הסיפור, והועלה (בשם "האדונית והרוכל") בתיאטרון חיפה ב-1984, בבימויו של יעקב רז ובהשתתפות נטע פלוצקי ואיציק ויינגרטן.
בשנת 1989 הפיקה רשות השידור סרט טלוויזיה שמבוסס על הסיפור, בכיכובם של לאורה ריבלין (האדונית) ושלמה תרשיש (הרוכל). את הסרט ביים חיים גיל.
השיר "הדמעות של לילי" נכתב על ידי ברי סחרוף ודן תורן בהשראת הסיפור, בפרק הרביעי של הסדרה "האלבומים" (שהוקדש כולו לאלבומו של סחרוף "סימנים של חולשה") אישר תורן כי השיר נכתב על בסיס הסיפור.
בשנת 2015 עלה באופרה הישראלית עיבוד של הסיפור "האדונית והרוכל" לאופרה בשם זה, עם ליברית מאת צרויה להב ולחן מאת חיים פרמונט. בנוסף לכך, הסיפור נכלל כיצירה בבחינת הבגרות בספרות.
בשנת 2017 יצא לאקרנים הסרט המועדון לספרות יפה של הגברת ינקלובה, אשר מופיעים בו אזכורים רבים לסיפורו של עגנון, וקו העלילה אף מזכיר במעט את קו עלילת הסיפור.
לקריאה נוספת

ברוך קורצווייל, מסות על סיפורי ש"י עגנון, הוצאת שוקן, 1962, פרק שנים-עשר - האדונית והרוכל, עמ' 123–129.
הלל ברזל, "בין עגנון לקפקא: על 'האדונית והרוכל' בהקבלה ל'הטירה'", כרמלית יא-יב (תשכ"ו), עמ' 174-183. (נדפס גם בספרו: בין עגנון לקאפקא - מחקר משווה, הוצאת "בר אוריין", 1972.)
ידידיה פלס, "עיונים ב'האדונית והרוכל' לעגנון", עלי שיח 2 (תשל"ו), עמ' 13-27.
צפריר גולדברג,"הסכין, הקרן ויוסף ה’עולה ויורד’: פשר אפשרי ל"האדונית והרוכל" לש"י עגנון", עלון למורה לספרות 18 (תשנ"ח), עמ' 38-41.
יעקב בהט, "האדונית והרוכל", בספרו: ש"י עגנון וח' הזז: עיוני מקרא, הוצאת יובל, תשכ"ב, עמ' 124-117.
עליזה שנהר, "ש"י עגנון, 'האדונית והרוכל': תשתיות סיפוריות", בתוך: הגר סלמון ואביגדור שנאן (עורכים), מרקמים - תרבות, ספרות, פולקלור, לגלית חזן-רוקם, האוניברסיטה העברית בירושלים, 2013, עמ' 581-571. (המאמר זמין לצפייה במאגר JSTOR לאחר הרשמה)
צחי וייס, מות השכינה' ביצירת ש"י עגנון - קריאה בארבעה סיפורים ובמקורותיהם, הוצאת אוניברסיטת בר-אילן, 2009, פרק שני: האדונית והרוכל, עמ' 46–69
הערות שוליים

↑  אלי אשד, הערפדית, בעלת האכסניה, ומלכת אטלנטיס: האם קרא רואלד דאל את ש”י עגנון?, באתר "יקום תרבות", 20 בספטמבר 2022
↑  Yohai Goell (compiled), Bibliography of Modern Hebrew Literature in English Translation, Jerusalem: The Executive of the World Zionist Organization, Youth and Hechalutz Department, and Israel Universities, 1968, p. 59.
↑  חיים נגיד, זה קרה מחר, מעריב, טור 4, 31 באוגוסט 1984.
↑  מילות השיר "הדמעות של לילי", באתר שירונט
↑   מיכאל הנדלזלץ, "האדונית והרוכל" ו"שיץ": ארץ אוכלת מתיה, באתר הארץ, 3 ביולי 2015
 נעם בן זאב, האופרה "האדונית והרוכל" ו"שיץ": הנדלזלץ התפעל, נעם בן זאב ממש לא, באתר הארץ, 4 ביולי 2015
יון פדר, שמחה כפולה: עגנון ולוין באופרה הישראלית, באתר ynet, 5 ביולי 2015
| כתבי שמואל יוסף עגנון |
| --- | --- | --- |
| רומנים | הכנסת כלה • סיפור פשוט • אורח נטה ללון • תמול שלשום • שירה • בחנותו של מר לובלין |  |
| נובלות | בדמי ימיה • והיה העקוב למישור • עד הנה • שבועת אמונים • תהלה |  |
| סיפורים קצרים | אגדת הסופר • אחות • אצל חמדת • בארה של מרים או קטעים מחיי אנוש • בין שתי ערים • בשעה אחת • בתוך עירי • האדונית והרוכל • המלבוש • הסימן • הפרוטה • הרופא וגרושתו • השיר אשר הושר • התרנגול ותפילת בני אדם • לאחר הסעודה • מאויב לאוהב • מלאך המות והשוחט • מעשה העז • מעשה רבי גדיאל התינוק • עגונות • עד עולם • עובדיה בעל מום • עידו ועינם • פנים אחרות • פרנהיים • פת שלימה • שני תלמידי חכמים שהיו בעירנו |  |
| סיפורים | לפנים מן החומה • הנדח • בלבב ימים |  |
| קובצי סיפורים | אלו ואלו • פולין: סיפורי אגדות (מתוך "אלו ואלו") • על כפות המנעול • סמוך ונראה • פרקים של ספר המדינה (מתוך "סמוך ונראה") • ספר המעשים • עד הנה • האש והעצים • עיר ומלואה • לפנים מן החומה • פתחי דברים  • קורות בתינו • תכריך של סיפורים |  |
| מכתבים | אסתרליין יקירתי (עם אשתו) • ש"י עגנון – ש"ז שוקן: חילופי אגרות (תרע"ו – תשי"ט) (עם המוציא לאור) • מסוד חכמים |  |
| אנתולוגיות | ימים נוראים • אתם ראיתם  • ספר סופר וסיפור • סיפורי הבעש"ט |  |
| שונות | כלב חוצות • ספר האותיות (ספר ילדים) • מעצמי אל עצמי (קובץ מאמרים ונאומים) • יידישע ווערק (קובץ סיפורים ושירים ביידיש) |  |
בילינגס

בילינגס (באנגלית: Billings) היא העיר הגדולה ביותר במדינת מונטנה בארצות הברית, ומשמשת כבירת מחוז ילוסטון. במפקד האוכלוסין שנערך בשנת 2020 עמד מניין התושבים על 117,116 נפש. המטרופולין של בילינגס הוא הגדול במונטנה ומונה כ-184,167 נפש.
מיקומה של העיר והיותה הגדולה ביותר ברדיוס של 800 ק"מ (הכוללים חלקים ממונטנה, ויומינג, ודקוטה הדרומית, בין ספוקיין שבוושינגטון ומיניאפוליס שבמינסוטה) הפכו את בילינגס לעיר המסחר והקניות המרכזית באזור. קרבתה של העיר לפארק הלאומי ילוסטון, לעמוד פומפיי (בארצות הברית) ולאתר קרב ליטל ביגהורן, מושכת לאזור המוני תיירים, במיוחד בחודשי הקיץ.
היסטוריה

ממצאים שנמצאו באזור העיר מעידים כי כבר אלפי שנים שימש האזור למגורי אדם. פיקטוגרפים שנמצאו במערה, כעשרה ק"מ מדרום לעיר, מתוארכים לכמאה שנה לפני הספירה.
החוקר ויליאם קלארק חצה את האזור בשנת 1806, בסיום מסעו הידוע עם שותפו למחקר מריווד'ר לואיס, ואף חקק את שמו על גוש הסלע הקרוי עמוד פומפיי.
בילינגס נוסדה ב-1877 והתאגדה ב-1882 כעיירה קטנה על מסילת הרכבת, שחצתה את טריטוריית מונטנה. העיר נקראה על שמו של נשיא חברת הרכבות פסיפיק ריילרוד (Pacific Railroad) פרדריק ה. בילינגס. אף שבסמוך לעיר הייתה קיימת זה מכבר העיירה קולסון, שאף היא שכנה על הנהר ילוסטון, התעלמו מתכנני בילינגס מקיומה של קולסון והקימו את העיר מספר ק"מ מערבית לקולסון. בכך נחרץ גורלה של זו, תוך זמן מה היא ננטשה כליל וכיום שוכן במקומה פארק קולסון.
מיקומה של בילינגס על הנהר סיפק חיי מסחר שוקקים, שכן ספינות הקיטור שפעלו בעת ההיא הביאו סחורות רבות והשפיעו על כלכלת העיר באופן חיובי. העיר גדלה במהירות, ובסוף 1883 היו בה 1,500 תושבים.
התפתחותה העיקרית של העיר הייתה לאחר מלחמת העולם השנייה. היא צמחה במהירות והפכה להיות מרכזו הכלכלי, הרפואי והתרבותי של האזור. בשנות השישים עלתה העיר באוכלוסייתה על חברתה גרייט פולס, ונטלה ממנה את כתר העיר הגדולה במונטנה. בשנות השבעים, בעקבות משבר האנרגיה של 1973, חלה ירידת-מה באוכלוסיית העיר, אך בשנות השמונים התאוששה העיר ממשבר זה.
בפתח המאה העשרים ואחת, ממשיכה בילינגס להוות מרכז מסחרי, רפואי, חקלאי ותרבותי לכל אזור צפון הרי הרוקי והמישורים הגדולים.
גאוגרפיה ואקלים

בילינגס ממוקמת בדרום מרכז מונטנה. רובה נמצאת בעמק ילוסטון והיא נחצית על ידי הנהר ילוסטון. לעיתים רחוקות עולה הנהר על גדותיו. בשנת 1937 פקד את העיר שיטפון חמור, עקב עליית מי הנהר. כשליש מהעיר נמצא על רמה הגבוהה מן העמק. שטח העיר הוא 107.7 קמ"ר,  כשליש האחוז מתוכם מים והיתר יבשה.
עקב קרבתה למדינת וושינגטון, חשופה בילינגס לפעילותו הוולקנית של הר הגעש סנט הלנס. כאשר התפרץ ההר ב-1980, כוסתה העיר במעטה אפר בן 2.5 סנטימטרים.
הקיץ בבילינגס חם מאוד. הטמפרטורה עלולה להגיע עד 38 מעלות צלזיוס. לעומת זאת בחורף צונחת הטמפרטורה אל מתחת לאפס, ומשקע השלגים הממוצע הוא 137 ס"מ. למרות זאת השלג אינו נוטה להצטבר על הקרקע, עקב רוחות הצ'ינוק המנשבות באזור בין החודשים דצמבר ומרס, וממיסות את הקרח. הסתיו בעיר מתון בדרך כלל.
יהדות בילינגס

בבילינגס קיימת קהילה יהודית קטנה. רוב היהודים קשורים לבית הכנסת הרפורמי "בית אהרון".
חייה השלווים של הקהילה עברו טלטלה קשה בשנת 1993, כאשר נאו נאצים ופעילי קו קלוקס קלאן החלו בהתגרויות והתפרעויות גזעניות. הם חילקו עלוני שטנה, ריססו צלבי קרס וכתובות גזעניות על דירות של משפחות אפרו-אמריקניות, השליכו לבנים אל חלונות שהוצבו בהן חנוכיות וחיללו את בית הקברות היהודי של העיר. הקהילה היהודית החליטה שלא להיכנע למסע הטרור, ועל אף המשך יידוי הלבנים, המשיכו חבריה להציב חנוכיות בחלונות בתיהם. תגובת רוב תושבי העיר להתפתחויות אלו הייתה חריפה ומתואמת. נערכו מצעדי סובלנות ותמיכה במיעוטים. בילינגס גאזט, עיתונה הרשמי של העיר, הדפיס יותר מ-10,000 פוסטרים של תמונת חנוכייה, והתושבים תלו אותם בחלונות בתיהם ועסקיהם לאות סולידריות, למרות החשש לפגיעה מצד הקיצוניים שהיה בכך. איגוד הצבעים של העיר הציע לצבוע בהתנדבות כל דירה או עסק שרוססו עליהם צלבי קרס או סיסמאות גזעניות וחברי הכנסיות בעיר קיימו תפילה משותפת ללבנים ושחורים בכנסייה המתודיסטית של השחורים.
ערים תאומות

לבילינגס ארבע ערים תאומות ברחבי העולם:
גרמניה בילינגס, גרמניה
רוסיה קמרובו, רוסיה
יפן קוממוטו, יפן
הרפובליקה העממית של סין פנז'ין, הרפובליקה העממית של סין
בילינגס במבט פנורמי
הערות שוליים

↑  Paper Candles: A true story about Billings, Montana has become a play that teaches children goodness and co - Beliefnet.com
| דגל מונטנה מדינת מונטנה |
| --- | --- | --- |
| בירת המדינה | הלנה |  |
| אזורים גאוגרפיים | הפארק הלאומי גליישר • הפארק הלאומי ילוסטון |  |
| היישובים הגדולים ביותר | בילינגס • מיזולה • גרייט פולס • בוזמן • ביוט • הלנה • קאליספל • האבר • אנקונדה • מיילס סיטי • בלגרד • ליבינגסטון • לורל • וייטפיש • לואיסטון • סידני • גלנדייב • קולומביה פולס • פולסון • המילטון |  |
| נושאים נוספים | מחוזות • סמלים • היסטוריה • דמוגרפיה • יהדות מונטנה |  |
| --- | --- |
בקרת זהויות :  NLI: 987007557235605171  GND: 4450630-2  LCCN: n80005676  MusicBrainz: e5eea688-ae40-494c-ae1f-20745250f67a  NARA: 10045504  VIAF: 154762969   WorldCat (עם VIAF): 154762969
מדינות שלא משתתפות באירוויזיון

ישנן מספר מדינות שלא משתתפות באירוויזיון אולם שמורה להן הזכות לעשות כן. על-מנת שמדינה תוכל להשתתף באירוויזיון, רשת השידור שלה צריכה להגיש בקשה לאיגוד השידור האירופי טרם התחרות, לא יאוחר מהמועד שנקבע על ידי האיגוד. כל מדינה שמשתתפת באירוויזיון צריכה לשלם סכום כסף תמורת השתתפותה, וכאשר מדינה מחליטה לפרוש לאחר המועד הסופי להרשמה, היא עדיין צריכה לשלם, ולעיתים היא מודחת מהתחרות למספר שנים.
כל מדינה שחברה באיגוד השידור האירופי רשאית להשתתף באירוויזיון כל עוד היא שוכנת בתוך אזור השידור האירופי, בו נכללות מדינות אירופה, מדינות צפון אפריקה ומספר מדינות מהמזרח התיכון.
לאורך שנותיה של תחרות האירוויזיון, 52 מדינות השתתפו בה, אולם ישנן מספר מדינות שניסו להשתתף ומעולם לא עשו זאת.
ליכטנשטיין

| --- | --- |

 מדינה:  ליכטנשטיין ליכטנשטיין
 רשת שידור:  1FLTV‏ (בתהליכי הצטרפות)
ליכטנשטיין ליכטנשטיין היא אחת משתי המדינות האירופיות היחידות (בנוסף לוותיקן) שעוד לא השתתפו באירוויזיון אך היו לה לפחות 2 כוונות לקחת חלק בתחרות.
ליכטנשטיין > היסטוריה

ליכטנשטיין מעולם לא לקחה חלק פעיל בתחרות האירוויזיון, אך לתושבי הנסיכות הייתה האפשרות לצפות בתחרות דרך הטלוויזיה השווייצרית, האוסטרית או הגרמנית.
ליכטנשטיין תכננה להשתתף בתחרות בעבר. לקראת אירוויזיון 1969 בחרה ליכטנשטיין שיר בשפה הצרפתית שאמור היה לייצג אותה בתחרות באותה שנה שנערכה במדריד. השיר "Un beau matin" ("בוקר יפה") שבוצע על ידי ווטי לא היה יכול לקחת חלק בתחרות תחת ייצוגה של הנסיכות דוברת הגרמנית. נכון לשנת 1969, כל מדינה הייתה מחויבת לשיר בשפה הרשמית שלה, ומכיוון שצרפתית אינה שפה רשמית במדינתה, וכן כיוון שליכטנשטיין לא הייתה חברה באיגוד השידור האירופי, השיר שלה נפסל מהתחרות.
לקראת אירוויזיון 1976 בחרה ליכטנשטיין שוב שיר לתחרות. ביגי בכמן עם שירו "הבוקר הקטן" נבחרו לייצג את המדינה הזעירה בתחרות הראשונה שלה, אך מכיוון שגם אז ליכטנשטיין עדיין לא הייתה חברה באיגוד השידור האירופי, היא נפסלה מהשתתפות בתחרות.
ליכטנשטיין > רשת השידור הראשונה

ב-15 באוגוסט 2008, רשת השידור 1FLTV קיבלה רישיון מממשלת ליכטנשטיין להיות רשת השידור הראשונה במדינה שחברה באיגוד השידור האירופי. אם תחליט להצטרף לאיגוד השידור האירופאי, הצטרפותה תאפשר לנסיכות לקחת חלק פעיל באירוויזיון בפעם הראשונה.
זמן קצר לאחר היווסדה, הודיעה רשת השידור של ליכטנשטיין שהיא אינה מעוניינת להצטרף לאיגוד השידור האירופי, ושהיא אינה מעוניינת לקחת חלק באירוויזיון מכיוון שהתקציב שלה אינו מספיק על-מנת להשלים את החברות באיגוד.
ביולי 2009 הודיעה רשת השידור של ליכטנשטיין באופן רשמי על כוונתה להצטרף לאיגוד השידור האירופי עד סוף יולי על-מנת שתוכל לקחת חלק באירוויזיון 2010 שנערך באוסלו, בירת נורווגיה.
פטר קולבל, מנכ"ל 1FLTV, אישר באופן רשמי את התעניינותה של רשת השידור לערוך קדם אירוויזיון בדומה לקדם הגרמני שמבוסס על תוכנית גילוי כישרונות.
בנובמבר 2009 החליטה רשת השידור של ליכטנשטיין להשהות את הצטרפותה לאיגוד השידור האירופאי, ואת תוכניותיה בקשר לאירוויזיון עקב בעיות כלכליות שהחלו בגלל ההצטרפות לאיגוד. רשת השידור מחפשת מקורות מימון אחרים שיעזרו לה להשלים את ההצטרפות לאיגוד השידור האירופאי.
ב-20 ביולי 2010 הגישה 1FLTV את הבקשה להצטרפות לאיגוד השידור האירופי. אם תאושר הבקשה, רשת השידור של ליכטנשטיין תהיה חברה מלאה באיגוד והיא תוכל לשלוח שיר בפעם הראשונה לאירוויזיון, אם תרצה בכך.
רשות השידור של ליכטנשטיין התכוונה להשתתף באירוויזיון 2019, אולם בעקבות פטירת מנהל הערוץ 1FLTV - פטר קולבל, ליכטנשטיין הודיעה כי לא תעשה את הופעת הבכורה שלה באירוויזיון 2019. לאחר התחרות, לא ניסתה עוד ליכטנשטיין להצטרף לאיגוד השידור האירופי ולתחרות האירוויזיון, לטענתה, בשל העלויות הגבוהות להשתתפות בתחרות. נכון לשנת 2023, ליכטנשטיין היא המדינה האירופית היחידה שאינה חלק מאיגוד השידור האירופי.
ליכטנשטיין > השירים

| שנה | מבצע | שם השיר | תרגום | מקום | שפה |
| --- | --- | --- | --- | --- | --- |
| 1969 | וטי (Vetty) | Un beau matin | בוקר אחד | ספרד | צרפתית |
| 1976 | ביגי בכמן | My little cowboy | הבוקר הקטן שלי | הולנד | אנגלית |
קוסובו

| --- | --- |

 מדינה:  קוסובו קוסובו
 רשת שידור:  RTK‏ (בתהליכי הצטרפות)
קוסובו קוסובו היא אחת מהמדינות האירופיות היחידות שעוד לא השתתפו באירוויזיון. רשת השידור של קוסובו הגישה בקשה להצטרפות כחברה מלאה באיגוד השידור האירופי, אולם טרם התקבלה כחברה מלאה כיוון שאיננה חברה באיגוד הטלקומוניקציה הבין-לאומי או מועצת אירופה.
קוסובו > היסטוריה והתעניינות בתחרות

לאחר שהכריזה קוסובו על עצמאותה בשנת 2008, רשת השידור שלה Radio Televizioni i Kosovës, הגישה בקשה להצטרפות לאיגוד השידור האירופי וזאת על-מנת שהיא תוכל להשתתף באירוויזיון 2009. ישנן עדיין מדינות שאינן מכירות בעצמאותה של קוסובו וכן היא אינה חברה באומות המאוחדות, חברות המהווה תנאי הכרחי להצטרפות כחברה מלאה באיגוד השידור האירופי. בין רשת השידור של קוסובו לאיגוד השידור האירופי קיים הסכם של שיתוף פעולה, בו תומך האיגוד בחברות של רשת השידור. נכון לשנת 2011, לקוסובו יש מעמד של משקיפה באיגוד השידור האירופי, והיא הורשתה להשתתף בתחרות שארגן האיגוד, האירוויזיון לרוקדים צעירים.
לפי דיווחים של העיתון Koha Ditore, העיתון היומי הראשי בקוסובו, ייתכן כי קוסובו תבחר את השיר שלה לאירוויזיון באמצעות תחרות לאומית בשם "Akordet e Kosovës", תוכנית פופ שירדה מן האוויר. אנטוניו גאשי וואלטון בקירי שעובדים בתוכנית, מקווים כי RTK תוכל להצטרף לאיגוד השידור האירופי על-מנת שקוסובו תשתתף באירוויזיון מהר ככל האפשר.
האיגוד השידור האירופי אמור היה לדון על הצטרפותה של קוסובו לתחרויות האירוויזיון בדצמבר 2018 אך הדיון נדחה ליוני 2019.
לאחר אירוויזיון 2019, מנטור סחאלה (מנכ"ל רשות השידור הקוסובית), אמר כי הם עדיין מתכננים להיות חברים באיגוד השידור האירופי ועדיין מקווים שיוכלו להתחרות בשנה זו. איגוד השידור האירופי דן והצביע על הצטרפותה של קוסובו לאיגוד ביוני 2019, כך שהיא תוכל להשתתף בתחרות האירוויזיון בעתיד. הצטרפותה של קוסובו נדחתה והיא לא יכלה להשתתף באירוויזיון 2020.
קזחסטן

| --- | --- |

 מדינה:  קזחסטן קזחסטן
 רשת שידור:  Khabar Agency
קזחסטן קזחסטן הביעה את רצונה להשתתף באירוויזיון מספר פעמים, ולכן רשת השידור שלה נוהגת לשדר את התחרות. סוונטה סטוקסליוס, מנהל תחרות האירוויזיון הסביר כי על-אף רצונה של קזחסטן להצטרף לתחרות האירוויזיון, היא אינה יכולה להשתתף בה כיוון שהיא אינה נמצאת באזור השידור האירופי (אנ') וזאת על-אף שהיא חברה באיגוד השידור האירופי.
רשות השידור הקזחית "Khabar Agency" הצטרפה לאיגוד השידור האירופי כחברה בתחילת 2016.
השתתפות קזחסטן באירוויזיון 2017 הייתה אפשרית, ב-28 בספטמבר ה-EBU הודיע שאם קזחסטן מעוניינת היא יכולה להשתתף בתחרות ללא הזמנה מהמדינה המארחת. רשות השידור הקזחית הודיעה שהיא שוקלת לעומק אפשרות לקיים את הופעת הבכורה שלה והודעה רשמית אם קזחסטן תשתתף תפורסם יחד עם רשימת המשתתפות הסופיות שתפורסם בחודש אוקטובר. אולם, שמה של המדינה לא הופיע ברשימה שפרסם איגוד השידור האירופי.
זוכת הטורקיוויזיון לשנת 2014, זהאנאר דוגלובה (הזמרת שייצגה את קזחסטן) הצהירה כי היא מעוניינת לייצג את מדינתה בתחרות. ב־25 בספטמבר רשת "Khabar Agency" אמרה כי אין לה מידע כעת על השתתפות באירוויזיון 2018, והיא בודקת עם איגוד השידור האירופי אם תוכל לקבל הזמנה בדומה להזמנה המותנית שקיבלה אוסטרליה לאירוויזיון 2015.
בתחילה דווח כי קיים סיכוי שקזחסטן תשתתף באירוויזיון 2019, אך אפשרות זו נדחתה.
לאחר אירוויזיון 2019, יו"ר רשות השידור הקזחית KCH, ח'באר, הביע תקווה כי בשנת 2020 תהפוך רשות השידור הקזחית לחברה מלאה של האיגוד השידור האירופי, כך שתוכל להשתתף בשנה זו.
למרות זאת, על אף שאינה חברה באיגוד השידור האירופי ואינה משתתפת באירוויזיון, קזחסטן כן משתתפת באירוויזיון הילדים החל משנת 2018.
לבנון

| --- | --- |

 מדינה:  לבנון לבנון
 רשת שידור:  Télé Liban
לבנון לבנון מעולם לא השתתפה באירוויזיון. רשת השידור שלה, Télé Liban, התכוונה להצטרף לאירוויזיון 2005 עם השיר "Quand tout s'enfuit" בביצוע הזמרת אלין לחוד, אולם לבסוף פרשה מהתחרות מכיוון שהחוק הלבנוני קובע חרם על ישראל, שנוטלת חלק בתחרות. הדבר הוביל את מארגני התחרות לקנוס את רשות השידור ולהשעות אותה.
בשנת 2007, הזמר מהמוצא הלבנוני מיקה הודיע כי הוא מעוניין לייצג את לבנון באירוויזיון 2008 שנערך בבלגרד שבסרביה תחת רשות אחרת שלא נקנסה והושעתה. באוקטובר 2015 דווח שייתכן ולבנון תחזור לתחרות ב-2016, אולם בסוף לבנון לא שבה לתחרות.
בעבר, רשות השידור הלבנונית התעניינה בהשתתפות באירוויזיון בתנאי שישראל תפרוש מהתחרות. בשל העובדה כי רשות השידור הפסיקה לשדר מיד לאחר גמר האירוויזיון 2017, לבנון גילתה עניין להשתתף שנה לאחר מכן. עם זאת, ישראל אישרה את השתתפותה באירוויזיון 2018 (ובנוסף, ניצחה והפכה למארחת האירוויזיון 2019), וכתוצאה מכך הופעת הבכורה של לבנון לא התקיימה בשנת 2018, כמו גם ב-2019.
תוניסיה

| --- | --- |

 מדינה:  תוניסיה תוניסיה
 רשת שידור:  ERTT
תוניסיה תוניסיה התכוונה להשתתף באירוויזיון 1977 שנערך בלונדון שבממלכה המאוחדת כשהיא מוגרלת להופיע רביעית בסדר ההשמעה. הסיבה שבגללה תוניסיה לא השתתפה לבסוף באירוויזיון מעולם לא אומתה באופן רשמי, אולם לפי השמועות תוניסיה לא רצתה להשתתף ביחד עם ישראל, שהוחרמה על ידי מדינות ערב. תוניסיה הייתה אחת מהמייסדות של איגוד השידור האירופי בשנת 1950, וזאת למרות שמבחינה גאוגרפית היא אינה ממוקמת באירופה. עד כה המדינה האפריקאית היחידה שהשתתפה באירוויזיון היא מרוקו שבחרה להשתתף באירוויזיון 1980, בו ישראל לא השתתפה.
ב-18 ביוני 2007, רשת השידור של תוניסיה אישרה כי עקב בקשת הממשלה היא לא תשתתף באירוויזיון "בעתיד הנראה לעין".
ישויות הממלכה המאוחדת

| --- | --- |

 מדינה:  הממלכה המאוחדת הממלכה המאוחדת
 רשת שידור:  BBC
הממלכה המאוחדת משתתפת באירוויזיון באופן סדיר, אולם המדינות המרכיבות אותה הביעו התעניינות כמשתתפות עצמאיות בתחרות. עם זאת, על אף כל ההצעות, הממלכה המאוחדת עדיין משתתפת באירוויזיון כנציגה של כל ישויותיה.
ישויות הממלכה המאוחדת > סקוטלנד

סקוטלנד סקוטלנד הביעה התעניינות באירוויזיון מספר פעמים. המפלגה הלאומית הסקוטית ערכה קמפיינים במשך מספר שנים למען השתתפותה של סקוטלנד באירוויזיון כמדינה עצמאית, אולם בקשותיה נדחו פעמים רבות מכיוון שסקוטלנד מיוצגת תחת הממלכה המאוחדת ותחת רשת השידור BBC.
ב-11 בפברואר 2008 הצהיר איגוד השידור האירופי כי רשת השידור הסקוטית רשאית להגיש בקשת הצטרפות כחברה באיגוד, אולם תחת החוקים הנוכחיים, סקוטלנד לא יכולה להצטרף לאירוויזיון מאחר שלרשת ה-BBC ישנן זכויות בלעדיות לייצג באירוויזיון את כל הממלכה המאוחדת. במאי 2008 הוכרז כי סקוטלנד לא תשתתף כמדינה עצמאית ושהיא תיוצג תחת בריטניה.
לסקוטלנד מספר רשתות שידור שחברות באיגוד השידור האירופי, תחתן היא הייתה יכולה להיות מיוצגת, כגון: STV,‏ ITV Border,‏ ו-BBC סקוטלנד. אליין סמית, חבר בפרלמנט האירופי אמר שגם מדינות קטנות אחרות הצטרפו לאירוויזיון, ושהוא ישמח לעזור לכל רשת שידור לעבור את התהליך הזה.
בשנת 2011 הצהיר איגוד השידור האירופי כי אין שום דבר המונע בעד סקוטלנד להגיש שיר לתחרות, אולם רשת השידור STV אמרה כי אין בכוונתה לשלוח כעת שיר לאירוויזיון.
יום לאחר גמר אירוויזיון 2021, ב-23 במאי 2021, חבר בית הנבחרים הבריטי מטעם המפלגה הלאומית הסקוטית, אלין סמית' (אנ'), אמר כי הוא מעוניין שסקוטלנד תתחרה בנפרד מהממלכה המאוחדת, ולנהל קדם-אירוויזיון נפרד. עם זאת, ה-EBU אמר כי זה בלתי אפשרי בגלל שה-BBC אחראי על ייצוג הממלכה המאוחדת כולה.
ישויות הממלכה המאוחדת > ויילס

רשת השידור של ויילס ויילס S4C, המשדרת בשפה הוולשית, הביעה את רצונה להשתתף באירוויזיון, ואף יש לה תחרות קדם בשם "Cân i Gymru" (שיר לוויילס). רשת השידור שקלה בעבר הצטרפות לאירוויזיון הילדים 2008, אולם לבסוף החליטה שלא להשתתף. בשנת 2009 ג'יליאן אוונס, חברה בפרלמנט האירופי מטעם ויילס הביעה את רצונה שוויילס תשתתף באירוויזיון 2010 שנערך בנורווגיה, כשהיא מיוצגת תחת BBC Cymru Wales,‏ ITV Wales & West‏ או S4C.
בשנת 2017 הייתה נציגות ולשית בתחרות "אירוויזיון המקהלות" זו הייתה הפעם הראשונה בה אחת מהמדינות שמרכיבות את בריטניה השתתפה בנפרד
בתחרות של איגוד השידור האירופי.
בשנת 2018 הצטרפה S4C ל-אירוויזיון הילדים 2018 ובכך משתתפת לראשונה באחת התחרויות הגדולות של איגוד השידור האירופי.
ישויות הממלכה המאוחדת > צפון אירלנד

בצפון אירלנד צפון אירלנד נערך קמפיין למען השתתפות עצמאית באירוויזיון תחת רשת השידור UTV או BBC צפון אירלנד.
ישויות הממלכה המאוחדת > אנגליה

אנגליה אנגליה לא גילתה שום רצון להשתתף כמתחרה עצמאית באירוויזיון.
ישויות הממלכה המאוחדת > גיברלטר

גיברלטר גיברלטר מאז 2006 מנסה רשת השידור של גיברלטר GBC-TV (אנ') להתקבל לאיגוד השידור האירופאי, כך שיוקנה לו זכות השתתפות באירוויזיון. לבינתיים, לא מאפשרים זאת עבור הטריטוריות הבריטיות שמעבר לים.
קטר

| --- | --- |

 מדינה:  קטר (מדינה) קטר
 רשת שידור:  Qatar Radio
מדינת המפרץ קטר (מדינה)קטר הביעה את התעניינותה בתחרות.
רשת השידור הקטרית Qatar Radio, היא חברה באיגוד השידור האירופי. רשת השידור חשפה לראשונה ב-12 במאי 2009 כי היא מעוניינת להצטרף לאיגוד השידור האירופי כחברה פעילה, דבר שיאפשר לה השתתפות בתחרות האירוויזיון. רשת השידור הביעה תקווה כי היא תוכל להשתתף כבר באירוויזיון 2011.
קטר גילתה מעורבות באירוויזיון לראשונה בשנת 2009, כאשר רשת השידור שלחה משלחת של נציגים לתחרות שנערכה במוסקבה וזאת על-מנת לבחון אפשרות להצטרף לאירוויזיון בעתיד. כמו כן, רשת השידור הקטרית שידרה תוכנית רדיו שבועית בשם "12 Points Qatar". התוכנית קיבלה תגובות חיוביות שגרמו לקטר להתעניין בתחרות אף יותר.
קטר ציינה שהיא תשמח להשתתף באירוויזיון ושלא תהיה לה בעיה לשדר את השיר הישראלי. עם זאת, היא מעולם לא השתתפה באירוויזיון, וכן היא לא הביעה רצון נוסף להשתתף בתחרות בעתיד.
מדינות לשעבר > ברית המועצות

| --- | --- |

 מדינה:  ברית המועצות ברית המועצות
 רשת שידור:  CT USSR
ברית המועצות ברית המועצות מעולם לא השתתפה באירוויזיון, אולם היא ניסתה להשתתף בו מספר פעמים לקראת סוף שנות השמונים, והיא אף שידרה את התחרות מספר פעמים.
בשנת 2009 אדוארד פומין, עובד לשעבר במשרד החינוך של רוסיה הסובייטית, חשף כי בשנת 1987 ג'ורג' וסלוב שהיה אז שר החינוך של ברית המועצות, העלה את הרעיון שברית המועצות תשתתף בתחרות האירוויזיון עקב הרפורמות הפוליטיות והכלכליות שהונהגו על ידי נשיא ברית המועצות מיכאיל גורבצ'וב בסוף שנות השמונים.
הרעיון להשתתף היה בעיקר פוליטי, כשהמחשבה העיקרית הייתה שזכייה בתחרות תשפיע לטובה על היחסים בין ברית המועצות לבין מדינות המערב. אחד מהזמרים שהוצעו לייצג את ברית המועצות באירוויזיון היה ולרי לאונטייב, אולם הרעיון של וסלוב לא תאם את הרעיון של המפלגה הקומוניסטית של ברית המועצות או של גורבצ'וב עצמו, שהאמין שהתחרות באירוויזיון תהיה צעד קיצוני, ולכן ברית המועצות מעולם לא השתתפה.
10 מדינות מתוך רפובליקות ברית המועצות השתתפו באירוויזיון לאחר התפרקותה, החל מתחילת שנות התשעים ועד לסוף העשור הראשון של המאה ה-21: אוקראינה, אזרבייג'ן, אסטוניה, ארמניה, בלארוס, גאורגיה, מולדובה, לטביה, ליטא ורוסיה, כאשר 5 מתוכן ניצחו באירוויזיון.
מדינות לשעבר > צ'כוסלובקיה

| --- | --- |

 מדינה:  צ'כוסלובקיה צ'כוסלובקיה
 רשת שידור:  Československa televize
צ'כוסלובקיה צ'כוסלובקיה לא השתתפה באירוויזיון, אולם רשת השידור שלה שידרה את התחרות מספר פעמים במהלך שנות השישים ושנות השבעים. הסיבה שבגללה צ'כוסלובקיה לא השתתפה בתחרות קשורה באופן חלקי לשינויים הפוליטיים שנעשו במדינה.
לאחר התפרקותה, הצטרפו צ'כיה וסלובקיה לאירוויזיון.
נכון ל-2025, צ'כיה וסלובקיה מעולם לא זכו באירוויזיון. בעוד שצ'כיה משתתפת באירוויזיון באופן סדיר, ההשתתפות האחרונה של סלובקיה הייתה באירוויזיון 2012.
מדינות נוספות

הרפובליקה העממית של סין סין – ערוץ הטלוויזיה הסיני Hunan TV הביע את התעניינותו לייצג את מדינתו באירוויזיון 2016. איגוד השידור האירופי הגיב לעניין והצהיר כי הוא תמיד פתוח לדברים חדשים, וכן מחפש אלמנטים חדשים לכל תחרות, אולם איגוד השידור האירופי דחה את האפשרות כי סין תשתתף כאורחת או כמשתתפת מלאה בתחרות של שנה זו.
קריית הוותיקן קריית הוותיקן היא אחת משתי המדינות היחידות באירופה שמעולם לא לקחו חלק בתחרות האירווזיון (בנוסף לליכטנשטיין). על אף היותה חברה מלאה באיגוד השידור האירופי, הוותיקן הצהירה כי אינה מעוניינת להשתתף באירוויזיון. רשת השידור של קריית הוותיקן, CTV, משדרת רק תכנים נוצריים או הפקות הקשורות לאירועים של הוותיקן.
ירדן ירדן נוהגת לשדר את האירוויזיון כמעט מדי שנה בשידור חי, אך מעולם לא הביעה עניין להשתתף בה.
מצרים מצרים שידרה את התחרות מספר פעמים בטלוויזיה, אולם לא הביעה עניין להשתתף בה.
אלג'יריה אלג'יריה – רשאית להשתתף אולם אינה מעוניינת בכך.
לוב לוב – רשאית להשתתף אולם אינה מעוניינת בכך.
ראו גם

מדינות שלא משתתפות באירוויזיון הילדים